Luisa Miller
Luisa Miller er en opera i tre akter af Giuseppe Verdi. Librettoen er skrevet af den italienske dramatiker Salvatore Cammarano (1801-1852) og bygger på det borgerlige sørgespil Kabale und Liebe (1784) af Friedrich Schiller. Operaen blev uropført i Napoli i 1849 og blev godt modtaget af publikum, men sank derefter ned i glemsel.
I 1920’erne blev Luisa Miller genopdaget under den tyske ”Verdi-renæssance” og har siden haft sin faste plads på det internationale operarepertoire sammen med andre Verdi-operaer, skrevet før 1850, som Nabucco, Ernani og Macbeth.
Luisa Miller foregår i Tyrol i første halvdel af 1600-tallet og skildrer, hvorledes kærligheden mellem den adelige Rodolfo og den borgerlige Luisa ender i en tragedie på grund af samfundets klassemodsætninger og overklassens magtmisbrug.